‘Mugabe slaap nie, hy beskerm net sy oë’Pres. Robert Mugabe (November 2014) Foto: GCIS ŉ Woordvoerder het gesê die 93-jarige president Robert Mugabe van Zimbabwe slaap nie in vergaderings nie, hy beskerm net sy oë. Die staatsbeheerde Herald-koerant het Donderdag berig Mugabe se woordvoerder George Charamba het gesê die president se oë is sensitief vir helder ligte. Hy het reageer nadat Mugabe ŉ roetine-ondersoek vir sy oë in Singapoer ondergaan het. “Ek voel soos ŉ mislukking wanneer ek hoor dat die president in konferensies slaap,” het Charamba gesê. Hy wou “vir sekuriteitsredes” nie die naam van die dokter in Singapoer bekend maak nie, maar het bevestig dat dit ŉ Zimbabwiër is. Mugabe se gesondheid word baie fyn dopgehou. Foto’s waar hy op ŉ rooitapyt struikel en in 2015 van ŉ kateder afval, het groot reaksie op sosiale media uitgelok en daar is talle grappe daaroor versprei. Mugabe is al sedert 1980 aan bewind en het gesê hy sal homself volgende jaar weer verkiesbaar stel.